**Bilag 8: Retningslinjer for arbejdsmiljø ved udførelse af grundig rengøring**

Når en medarbejder udfører opgaver i et privat hjem, er hjemmet at betragte som en arbejdsplads. Medarbejderen, som skal hjælpe borgeren i hjemmet, er derfor omfattet af arbejdsmiljøloven, der foreskriver, at arbejdet skal kunne udføres sikkert og sundhedsmæssigt forsvarligt.

Kvalitetsstandarden for de enkelte opgaver kan indeholde yderlige gældende oplysninger om udførelse af opgaven.

Der må ikke ryges i borgerens hjem, mens rengøringspersonalet er til stede.

**Udførelse af rengøring:**

Det antages, at medarbejderen er instrueret i gode arbejdsstillinger.

Kommunen forudsætter, at rengøring foregår med fiberklude eller lignende, som medarbejderen selv medbringer.

Medarbejderen må ikke anvende faremærkede rengøringsmidler.

Der skal være en velfungerende støvsuger, som er sikker at bruge og som har teleskoprør med evt. forlængerrør, så den kan anvendes af medarbejdere i forskellige højder.

Hvis der skal foretages støvsugning på flere etager, skal der forefindes en støvsuger på hver etage.

Rengøring af trapper: Hvis en trappe er så lang, at den ikke kan støvsuges, uden at støvsugeren skal bæres af medarbejderen, da skal rengøringsmedarbejderen benytte en håndstøvsuger, som kan anvendes ved støvsugning af trappen.

**Håndtering af vasketøj**

Håndtering af vasketøj i borgerens hjem skal kunne foregå i gode arbejdsstillinger. Medarbejderen skal kunne nå tørresnoren med fødderne i gulvet. Armene bør ikke være overstrakte for at kunne nå op til tørresnoren. Tørresnoren må ikke hænge i over 190 cm’s højde.

Vasketøj skal ikke transporteres fra én etage til en anden, medmindre der forefindes en elevator.

**Krav til trappers beskaffenhed**

Gælder også trapper i borgernes hjem, fx kældertrapper.

* Trappen skal have en fri bredde på mindst en meter.
* Trappetrinene skal være stabile.
* Gelænder skal være i minimum 85 cm’s højde. Det skal være nemt at gribe om og holde fast i. På trapper skal være tilstrækkelig belysning (lys svarende til minimum 200 lux). Lyset til trappen skal kunne tændes i begge ender af trappen.
* Medarbejderen skal kunne gå oprejst på trappen.
* Udendørs trapper ved boligen skal være renholdt og sikre at færdes på. Borgeren opfordres til at have salt tilgængeligt om vinteren.

**Stigereglement**

Stigen skal være en trappestige, som er arbejdsmiljøgodkendt, jf. AT-vejledning B.3.1.1.

* Stigen skal være forsynet med støtteben og have plane vandrette trin, når den er opstillet.
* Stigen skal opstilles på plant og fast underlag.
* Stigen skal opstilles i umiddelbar nærhed af dér, hvor der skal arbejdes.
* Arbejde, som skal udføres på stige, bør ikke overstige 30 minutter.
* Der må kun befinde sig én person på stigen ad gangen.

**Udadreagerende borgere**

Hvis en medarbejder føler sig truet af en borger, skal medarbejderen øjeblikkeligt forlade hjemmet og kontakte sin daglige leder og visitationen/kommunen. Det skal vurderes om borgeren skal politianmeldes.